
RAPORT

       asupra proiectului de Lege privind aprobarea Ordonanţei de urgenţă a Guvernului nr.125/2007 pentru modificarea art.13 din Legea notarilor publici şi a activităţii notariale nr.36/1995
              În conformitate cu prevederile art. 95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, în procedură de urgenţă,  cu proiectul de Lege privind aprobarea Ordonanţei de urgenţă a Guvernului nr.125/2007 pentru modificarea art.13 din Legea notarilor publici şi a activităţii notariale nr.36/1995, trimis cu adresa nr.PL.x.80 din  3 martie 2008,  înregistrat cu nr. 31/ 151  din 4 martie 2008.
                    Senatul, în calitate de primă Cameră  sesizată, a adoptat proiectul de lege în condiţiile articolului 75 alineatul (2) teza a III-a din Constituţia României, republicată.
Potrivit prevederilor art. 75 din Constituţia României, republicată şi ale art. 92 alin. (9)  din Regulamentul Camerei Deputaţilor, republicat, Camera  Deputaţilor este  Cameră decizională. 
   Consiliul Legislativ  a avizat favorabil, cu observaţii şi propunerii proiectul de ordonanţă de urgenţă, conform avizului nr.1530/06.11.2007.
    Proiectul de lege  supus dezbaterii are ca obiect de reglementare  aprobarea Ordonanţei de urgenţă a Guvernului 125/2007 pentru modificarea art.13 din Legea notarilor publici şi a activităţii notariele nr.36/1995, cu modificările şi completările ulterioare. Reglementările propuse constau în adăugarea în cadrul alin.(2) la lit.b) a excepţiei ”transmisiunilor imobiliare încheiate prin acte juridice între vii” şi a eliminării din cadrul alin.(3) a trimiterii făcute la lit.c), f), şi g) cum şi a alin.(31) introdus prin Legea nr.267/2003. Prin modificările aduse se permite misiunilor diplomatice şi oficiilor consulare să mărească, la cererea persoanelor fizice sau juridice străine, gama înscrisurilor autentificate ce pot produce efecte juridice în România, în măsura în care legile şi reglementările statului de reşedinţă sau acordurile bilaterale nu se opun.
     În conformitate cu prevederile art. 61 din Regulamentul Camerei Deputaţilor, membrii Comisiei  au examinat iniţiativa legislativă mai sus menţionată în  şedinţa din  18 martie  2008. La lucrările Comisiei juridice a luat parte, în calitate de invitat, domnul Gheorghe Mocuţa,  secretar de stat  la Ministerul Justiţiei.

     Din numărul total de 28 membri ai Comisiei juridice, de disciplină şi imunităţi au participat la şedinţă 22 deputaţi.
                    În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor aprobarea proiectului de Lege privind aprobarea Ordonanţei de urgenţă a Guvernului nr.125/2007 pentru modificarea şi completarea  art.13 din  Legea notarilor publici şi a activităţii notariale nr.36/1995, în forma adoptată de Senat.

.              În raport de obiectul şi conţinutul său,  proiectul de lege  face parte din categoria legilor organice.
                            PREŞEDINTE,                                              SECRETAR,
                            Sergiu ANDON                                            George BĂEŞU
Consilier 
Dr. Corneliu Manda

